“สศก.” เร่งเกษตรกร 8.3 หมื่นราย แจ้งบัญชีรับเงินเยียวยา ก่อนสิ้นสุดโครงการ 30 ก.ย.นี้
“สำนักงานเศรษฐกิจการเกษตร” (สศก.) เร่งเกษตรกร 8.3 หมื่นราย แจ้งบัญชีรับเงินเยียวยา ก่อนสิ้นสุดโครงการ 30 ก.ย.นี้
“สำนักงานเศรษฐกิจการเกษตร” (สศก.) เร่งเกษตรกร 8.3 หมื่นราย แจ้งบัญชีรับเงินเยียวยา ก่อนสิ้นสุดโครงการ 30 ก.ย.นี้
22 ก.ย. 2563

นายระพีภัทร์ จันทรศรีวงศ์ เลขาธิการสำนักงานเศรษฐกิจการเกษตร (สศก.) เปิดเผยว่า การดำเนินโครงการช่วยเหลือเกษตรกรที่ได้รับผลกระทบจากการระบาดของโรคติดเชื้อไวรัสโคโรนา 2019 ของกระทรวงเกษตรและสหกรณ์ ตั้งแต่วันที่ 15 พ.ค.-21 ก.ย.63 ได้ดำเนินการจ่ายเงินไปแล้วทั้งสิ้น 113,106.495 ล้านบาท แบ่งเป็น งวดที่ 1 (พ.ค.) 7,486,705 ราย จำนวนเงิน 37,433.525 ล้านบาท งวดที่ 2 (มิ.ย.) 7,472,114 ราย จำนวนเงิน 37,360.570 ล้านบาท และ งวดที่ 3 (ก.ค.) 7,466,527 ราย จำนวนเงิน 37,322.635 ล้านบาท
โดยเมื่อวันที่ 15 ก.ย.63 ธ.ก.ส.ได้โอนเงินให้กลุ่มเกษตรกรที่ไม่สามารถขึ้นทะเบียนและปรับปรุงทะเบียนเกษตรกรได้อย่างสมบูรณ์ เกษตรกรที่อุทธรณ์ รวมถึงกลุ่มเกษตรกรที่ไม่ได้รับสิทธิ์เงินช่วยเหลือภายใต้โครงการฯ งวดเดียว 15,000 บาท กลุ่มที่ 1 เสร็จเรียบร้อยแล้วทั้งสิ้น 979.765 ล้านบาท
อย่างไรก็ตาม ยังมีเกษตรกรที่ไม่สามารถโอนเงินได้จำนวน 2,482 ราย เนื่องจากเกษตรกรยังไม่ได้มาแจ้งเลขบัญชีรับเงินโอน และกลุ่มเกษตรกรชุดที่ 2 อีกจำนวน 80,717 ราย หากเกษตรกรแจ้งเลขบัญชีรับเงินโอนแล้ว ธ.ก.ส.จะดำเนินการโอนเงินเข้าบัญชีเกษตรกรต่อไป โดยเกษตรกรสามารถแจ้งเลขที่บัญชีรับเงินโอนได้ที่ www.เยียวยาเกษตรกร.com จึงขอให้เกษตรกรที่ยังไม่ได้แจ้งเลขบัญชีเพื่อรับโอนเงิน ขอให้รีบแจ้งเลขบัญชีโดยเร็ว
ทั้งนี้ กระทรวงเกษตรฯ โดยหน่วยงานรับขึ้นทะเบียนในพื้นที่จะเร่งประสานติดต่อเกษตรกรโดยตรง หรือประสานผ่านกำนัน/ผู้ใหญ่บ้าน/ผู้นำชุมชน ในพื้นที่ที่เกษตรกรอาศัยอยู่ เพื่อเร่งรัดเกษตรกรแจ้งเลขที่บัญชี โดยจะโอนให้แล้วเสร็จภายในวันที่ 30 ก.ย.63 ซึ่งเป็นวันสิ้นสุดโครงการ
ด้าน นางอัญชนา ตราโช รองเลขาธิการ สศก. กล่าวว่า ด้านการอุทธรณ์ทบทวนสิทธิ์พบว่ามีเกษตรกรขอยื่นเรื่องอุทธรณ์เยียวยาจำนวน 189,645 ราย เมื่อตรวจสอบสิทธิ์และความซ้ำซ้อนแล้วพบว่า มีเกษตรกรที่เข้าเกณฑ์ที่สามารถจ่ายเงินเยียวยาเกษตรกรได้เพียง 70,607 ราย ขณะที่การขอคืนสิทธิ์มีเกษตรกรขอคืนสิทธิ์จำนวน 378 ราย ได้รับเงินเยียวยาแล้ว 182 ราย ยังไม่ได้รับเงิน จำนวน 190 ราย และอยู่ระหว่างการตรวจสอบ จำนวน 6 ราย
สำหรับเกษตรกรที่ได้รับเงินแล้วนั้นสามารถเรียกคืนได้ครบแล้ว 129 ราย จำนวนเงิน 1,525,000 บาท เรียกคืนได้บางส่วน 17 ราย เป็นเงิน 95,000 บาท และเรียกเงินคืนไม่ได้ 36 ราย จำนวนเงิน 395,000 บาท ทั้งนี้ในส่วนของกลุ่มเกษตรกรที่ขอแจ้งเปลี่ยนหัวหน้าครัวเรือนนั้น คณะกรรมการกลั่นกรองการใช้จ่ายเงินกู้ จะเร่งพิจารณาและเสนอ ครม.โดยเร็ว
 “ก่อนที่โครงการจะสิ้นสุดวันที่ 30 กันยายน 2563 ขอให้กลุ่มเกษตรกรที่ยังไม่แจ้งเลขบัญชี รีบแจ้งเลขบัญชีให้กับ ธ.ก.ส. โดยเร็วทาง www.เยียวยาเกษตรกร.com หรือ ธก.ส. ในพื้นที่ โดยเกษตรกรสามารถแจ้งเลขที่บัญชีของธนาคารใดก็ได้ แต่หากถ้าเป็นบัญชีที่ผูกพร้อมเพย์กับเลขบัตรประชาชนจะยิ่งสะดวกและรวดเร็วในการโอนเงินมากที่สุด” นางอัญชนา กล่าว